**Együttműködési keret megállapodás 2025. évre**

mely létrejött Egyek Nagyközség Önkormányzata (képviseli: Dr. Miluczky Attila, polgármester) és az Egyek Önkormányzati Tűzoltóság (képviseli: Hajduné Holló Katalin) között.

**Preambulum**

Egyek Nagyközség Önkormányzata rögzíti, hogy az Önkormányzati Tűzoltóság működtetését hosszú távon szeretné fenntartani. Ezzel az együttműködési megállapodással keresi egy olyan működési modell kialakításának lehetőségét, mely az illetékes állami szervek és a vonulási területen lévő társ önkormányzatok cserbenhagyása esetén is működőképes. A 2024-es tapasztalatokat az Önkormányzat részéről egyhangúlag mindenki pozitívan értékelte. A lakosság részéről is csak elismerő véleményeket hallottunk. Összességében megállapítható, hogy az irány jó, a gyakorlat fenntartható és fenn is kell tartani. Mind az Önkormányzatnak, mind a Tűzoltóságnak továbbra is törekednie kell a lakosság minél magasabb színvonalú kiszolgálására, mert mindannyiunknak ez adja a létjogosultságunkat.

**Az Önkormányzati Tűzoltóságnak átadható források**

A költségvetésbe korábban betervezésre kerültek olyan településüzemeltetési költségek, amelyek akár a Tűzoltóságnak is átadhatóak. Továbbá vannak olyan felmerülő költségek, melyekre eddig az önkormányzat nem áldozott és nagyon alacsony szinten lettek ellátva, ezekre érdemes lenne költeni, új kiadásokat betervezni azért, hogy összességében egy magasabb szintű lakossági elégedettséget érhessünk el. Az önkormányzat az alábbiakban felsoroltakon kívül több támogatásra nem tud kötelezettséget vállalni.

1. Önkormányzat épületének fűtése

2023/2024 telén ez jól működött és 2024/2025 telén is jól működik.

Az Önkormányzat vállalja, hogy a tűzoltóknak területeket jelöl ki minden évben, ahonnan letermelhetik a téli fűtéshez való fát maguknak, Polgárőrségnek, falugazdásznak és a hivatalnak is. A fa összeaprítása, tárolása és maga a fűtés a tűzoltók feladata. Az önkormányzat ezen feladat ellátásáért évi **7,5 millió forintot** kínál.

Ha a tűzoltó parancsnok úgy ítéli meg, hogy a fűtést bármi veszélyeztetné, azt jelzi a polgármesternek. Március 21-ig, tavasz kezdetig, be kell termelni a következő évi fűtéshez szükséges mennyiséget. Ha pl. látni, hogy ez nem fog sikerülni, mert nincs kijelölve terület, parancsnok jelez a polgármesternek.

1. Önkormányzati épületek karbantartása

Sorozatosan visszatérő jelenség, hogy az önkormányzati épületeken itt-ott megcsúszik a cserép, eltömődik a csapadékvíz elvezető csatorna. Az önkormányzat a polgármesteri hivatal teljes területének fűnyírásáért, az udvaron lévő sövény ápolásáért és az összes épületének szükség szerinti, de minimum évente két alkalommal történő, lombhullás után ősszel és a maradék lehullása után tavasszal történő csatorna tisztításáért évi **2 millió forintot** kínál.

1. Víztorony körüli és a cigánylapost takaró Fő utcai sövény vágása

Ezeket a feladatokat régebben a közmunkaprogramban dolgozó hölgyekkel láttuk el. Eredmény: szabálytalanul vágott sövény, igénytelen, elhanyagolt megjelenés. Szükség van az erősebb férfi kézre, ami szabályosan, zsinór mentén, nyílegyenes vágásokkal, szépen, sarkosra vágott függőleges és vízszintes síkokat eredményez. Az önkormányzat ezen feladat szükség szerinti, de mindenképpen évente többszöri vágás ellátásáért évi **1 millió forintot** kínál.

1. Településen lévő magas fák vágása, gallyazása, magasban végzendő munkák

Ezen feladatok ellátásánál eddig is számíthattunk a tűzoltóság dolgozóira. Ezen munkák elvégzését továbbra is egy emelőkosaras daru biztosításával segítjük. A darut átadtuk a tűzoltóságnak, azt korlátozás nélkül használhatják, hirdethetik, a teljes bevétel a tűzoltósághoz kerül. Természetesen az összes üzemeltetési és fenntartási költség is ott marad. Az önkormányzat ezen feladat ellátásáért egy emelőkosaras darut és annak teljes bevételét kínálja.

1. Csapadékvíz elvezető árkok karbantartása

A településen senki nincs jobban tisztában azzal, hogy hol torlódik fel a víz a csapadékvíz elvezető árkokban, mint a tűzoltók. Ezeket az eltömődéseket a tűzoltóknak szabaddá kellene tenniük, az olyan feladatoknál, melyekkel nem bírnak, jelzéssel kell lenniük az önkormányzat felé. A település legproblémásabb csapadékvíz elvezető árkait erejükhöz mérten tegyék rendbe. Az önkormányzat ezen feladatok ellátásáért eseti jelleggel, előzetes egyeztetés után fizet .

1. Rendezvények kiszolgálása

A tűzoltók elvállalják a sátrak felállítását, lehetőleg a rendezvény kezdetekor. Vihar közeledtével reagálnak és időben lebontják azokat, hogy lehetőleg minél kevesebb kár következzen be. Cserébe az önkormányzat átengedi a sátrak és sörpadok bérbeadásából származó teljes bevételét. Az önkormányzat a saját rendezvényeinek kiszolgálásáért évi **0,5 millió forintot** kínál.

1. Egyéb feladatok

Az önkormányzat nyitott arra, hogy egyéb önként vállalt feladatokért, társadalmi munkáért a tűzoltóságot további támogatásban részesítse (Pl. hókotrás).

2025-ben a Tűzoltóság vállalta a Ravatalozó mögötti épület tetejének szakszerű rendbe tételét, ezért az Önkormányzat eseti jelleggel **1 millió forintot** kínál.

Az Önkormányzat nyitva hagy egy további **1 millió forintos** keretet, mellyel az év közben felmerülő újabb feladatok ellenértékét kívánja kompenzálni. Ilyen lehetne pl. a 2024-ben kicsiben jól működő útburkolati jelek felfestése vagy …

**Önkormányzati Tűzoltóság tagdíj bevételének növelése**

Sajnálatos jelenség az, hogy az Önkormányzati Tűzoltóság és a Tűzoltó Egyesület sajátosságai és jellemzői teljesen össze vannak keveredve. A jelenlegi közgyűlés formája az inkább felel meg az egyesületi működésnek, mint az önkormányzatinak. Éveken keresztül az ment, hogy az önkormányzat adja a támogatást, de beleszólása nincsen semmibe, szavazataikon keresztül azok a közgyűlési tagok döntöttek az önkormányzati támogatásokról, akiknek ez szinte egy forintjukba sem fájt. Rendet kell tenni! Az Önkormányzati Tűzoltóság tagdíját fel kell emelni évi 100.000,- Ft-ra, az ezt vállalni nem tudó tagoknak kérniük kell felvételüket a tűzoltó egyesületbe. Ezt a célt 2024-ben nem sikerült megvalósítani, **de 2025-ben meg kell valósítani**!

**Tűzoltó bál szervezése**

Dicséretes, hogy a sztárvendég hívására többen adakoztak 2024-ben. Ehhez egy költői kérdés kínálkozik: a sajátmagunk színvonalas szórakoztatásáért adakozunk vagy a Tűzoltóság működéséért? A Mentős bálon helyi fellépőkkel gyönyörű eredményt értek el a Mentőállomás felújítása érdekében!

**A megállapodás időbeli hatálya**

Jelen megállapodás egy évre szól, 2025. január 1-től - 2025. december 31-ig és minden év végén, következő év elején az előző évek tapasztalatával és egyéb aktualitásokkal bővítve újrakötendő.

**A megállapodásban foglaltak teljesítése**

Ha a megállapodásban foglalt egyes vállalások nem teljesülnek, az azokért járó önkormányzati támogatás le lesz fogva. Részteljesítés, rész kifizetést von maga után. Ha az önkormányzatnak a hibás vagy részleges teljesítés miatt költségei keletkeznek, a támogatásból levonja.

**Az Egyeki Önkormányzati Tűzoltóság társadalmi támogatottsága**

A tűzoltók az egyeki társadalom legelismertebb tagjai közé tartoznak. Tevékenységük széles körben elismert. Fenti tevékenységek elvégzésével a Tűzoltóság 2025-ben is a lakosság szélesebb köreivel kapcsolatba kerülhet, elvállalt feladataik végzésével várhatóan még nagyobb elismerésre tesznek szert. Ez egyben cél is: az egyeki lakosság igényeit minél magasabb színvonalon kiszolgálni.

Külön dicséret azoknak, akik a karácsonyi díszkivilágítással 2024-ben először felszerelt gépjárművel az Egyeki Önkormányzati Tűzoltóságot népszerűsítették.

Dr. Miluczky Attila / polgármester Hajduné Holló Katalin / Elnök

Egyek, 2025. február 03.